Tom Behnke (FP), 1998-05-06:
Hr. Søren Kolstrups flotte indlæg bestyrker mig i min tanke og min holdning til, at vi i Fremskridtspartiet støtter forslaget.
Der er der ingen tvivl om.
Det, der jo er tale om, er en fortsat udvikling af den liberalisering, der blev startet for år tilbage, det, at man i højere og højere grad får den fri konkurrence, og det har vi i Fremskridtspartiet naturligvis været tilhængere af.
De har ikke været lige nemme at forstå.
Nu kan jeg f.eks. forstå, at der i oplysningerne skal angives tekniske grænsefladespecifikationer for almindelige nettermineringspunkter, samt, hvor det er relevant, en henvisning til nationale og/eller internationale standarder
eller anbefalinger
Det kan godt være, at man burde offentliggøre det, men jeg tror ikke, at der er nogen, der forstår det.
Men lad det nu ligge.
Jeg synes også, det er vigtigt på det her punkt at understrege, at både SF's og Enhedslistens ordførere var meget betænkelige ved den her liberalisering.
Det var jo nærmest forfærdeligt, at man fik liberaliseret området, for så bliver det sværere og sværere; det var jo noget nemmere, dengang det var et statsforetagende, lige så vel som det også er nemmere, når man skal ned og købe rugbrød, hvis der kun er en slags rugbrød.
Det gør det jo noget nemmere, men derfor er det alligevel skønt, at man kan få lov til at vælge.
Det, vi har oplevet ved den liberalisering, der foreløbig har fundet sted,
er bl.a., at man kan gå ind og tegne sit abonnement hos f.eks. Telia eller andre i stedet for Tele Danmark, og det har jo bevirket, at priserne er faldet.
Når nye udbydere lige pludselig kommer og tilbyder, at man kan få det billigere, tvinger de samtidig det store Tele Danmark til også at sænke priserne.
Med andre ord har forbrugerne altså fået en bedre service til billigere penge. Og dér er det jo, som hr. Aage Frandsen sagde, vigtigt, at vi beskytter og tilgodeser forbrugerne, og det er jo netop det, der sker, ved at man laver en liberalisering.
Det, som jeg ikke synes forslaget tager fat på - man skriver ganske vist, at der skal være en styrket forbrugerbeskyttelse, og så opremser man nogle meget, meget restriktive krav til individuelle kontrakter, hvor jeg mener, at de krav er for restriktive, for det er jo slet ikke det, det handler om - og det, der er problemet for forbrugerne, er de tårnhøje telefonregninger, forbrugerne helt uberettiget modtager. Det er telefonregninger på 20.000, 30.000, eller 40.000 kr., selv om man stort set ikke har rørt ved sin telefon, og når man så kommer og siger, at det simpelt hen ikke kan passe, så har man selv bevisbyrden og må bevise, at man ikke har ringet på sin telefon, og det er jo noget vanskeligt.
Det, der ofte er tale om, er, at der enten er nogen, der hacker sig ind på nettet, som simpelt hen kobler sig direkte på ude i hovedskabet eller lignende, og så er det forbrugeren, der får lov til at hæfte for det, eller det er måske endda tekniske fejl hos Tele Danmark, eller hvem det nu er, der udbyder.
Det har jo hovedsagelig været Tele Danmark, der har haft de problemer.
Den problemstilling tager ministeren slet ikke fat i i forslaget.
Jo, i bemærkningerne bruger man en noget, lad mig tillade mig at bruge udtrykket »flabet bemærkning«, for der står: »Blandt de pågældende initiativer vil være en oplysningskampagne fra Telestyrelsens side med henblik på at oplyse forbrugerne om de forskellige former for saldokontrolordninger m.v., der udbydes, om den risiko, man løber for at få sin telefonregning kraftigt forøget ved brug f.eks. af telefonsex-tjenester, der udbydes via udenlandske telefonnumre m.v.,«.
Det er forklaringen på, hvorfor nogle forbrugere får tårnhøje telefonregninger.
Så langt kunne ministeren strække sig.
Det er flabet.
Det er simpelt hen flabet over for de mennesker, der er kommet i klemme i systemet, og som får tårnhøje, helt uberettigede telefonregninger, som står med dem i hånden, og som, kan jeg forstå, stort set ikke kan gøre andet end at betale.
Ellers bliver fogden jo sat på, og så skal han nok sørge for, at man betaler.
Det er ikke rimeligt, men den problemstilling tager ministeren slet, slet ikke fat i her.
Og så kan man lave nok så udtømmende kontrakter mellem udbyderen og forbrugeren, det hjælper ikke på det problem.
Det synes jeg er et problem i forslaget her.
Forslaget som sådan er meget restriktivt, og jeg er her enig med Venstres ordfører.
Jeg håber, at på sigt, når det hele er faldet på plads, så vil ministeren være enig i, at vi kan begynde at bløde op på nogle af de her ting.
Men specielt om det dér med de tårnhøje telefonregninger kunne jeg godt tænke mig at høre ministeren, om han ikke har bare et lille bud på, hvordan vi kan få gjort noget ved det.
Det er urimeligt, og det er i hvert fald ikke forbrugerbeskyttelse.